Document ID: 32000R1230

Kommissionens forordning (EF) nr. 1230/2000
af 13. juni 2000
om fravigelse af forordning (EF) nr. 661/97 for produktionsåret 2000/01 for så vidt angår den fastsatte frist for medlemsstaternes fordeling af kvoterne for produkter forarbejdet på basis af tomater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 2701/1999(2), særlig artikel 6, stk. 5, og
ud fra følgende betragtninger:
(1) Det fremgår af forordning (EF) nr. 2201/96, artikel 6, stk. 4, at medlemsstaterne fordeler de tildelte mængder mellem de forarbejdningsvirksomheder, der er etableret på deres område, på grundlag af den gennemsnitlige mængde, der er produceret og afsat til minimumsprisen i de tre produktionsår, der går forud for det produktionsår, for hvilket fordelingen foretages.
(2) I Kommissionens forordning (EF) nr. 661/97 af 16. april 1997 om gennemførelsesbestemmelser til Rådets forordning (EF) nr. 2201/96 for så vidt angår kvoteordningen for produkter forarbejdet på basis af tomater(3), ændret ved forordning (EF) nr. 2807/98(4), er det i artikel 7, stk. 1, fastsat, at når en medlemsstats kompetente myndigheder har kontrolleret støtteansøgningerne og allerede er i besiddelse af alle de oplysninger, der er nødvendige for at foretage fordelingen, tildeler de hver forarbejdningsvirksomhed en bestemt mængde friske tomater. Det følger af artikel 1, stk. 1, i samme forordning, at medlemsstaterne foretager den fordeling, der er nævnt i artikel 6, stk. 4, i forordning (EF) nr. 2201/96, senest den 31. maj før hvert produktionsår.
(3) De italienske myndigheder har gjort Kommissionen opmærksom på, at de på grund af administrative problemer ikke vil være i stand til at overholde fristen den 31. maj, og har anmodet om, at fristen udsættes til den 20. juni 2000. Under de givne omstændigheder bør fristen undtagelsesvis og kun for produktionsåret 2000/01 udsættes til den 20. juni 2000.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
For produktionsåret 2000/01 kan medlemsstaterne udsætte den i artikel 1, stk. 1, i forordning (EF) nr. 661/97 fastsatte frist for fordeling af kvoter mellem de forarbejdningsvirksomheder, der er etableret på deres område, til den 20. juni 2000.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. juni 2000.

Labels: 3
17
6